ทีเอ็มบีปลื้ม 9 เดือนกำไร 6,564 ล้าน
ธนาคารทหารไทย เผยผลดำเนินงาน 9 เดือนมีกำไรสุทธิ 6,564 ล้านบาท หลังสินเชื่อขยายตัวดีขึ้น และบริหารจัดการต้นทุน
14 ต.ค. 2557

ธนาคารทหารไทย เผยผลดำเนินงาน 9 เดือนมีกำไรสุทธิ 6,564 ล้านบาท หลังสินเชื่อขยายตัวดีขึ้น และบริหารจัดการต้นทุน
นายบุญทักษ์ หวังเจริญ ประธานเจ้าหน้าที่บริหาร ธนาคารทหารไทย เปิดเผยว่า ผลประกอบการงวดไตรมาสที่ 3 ปี 2557 ธนาคารและบริษัทย่อยมีกำไรสุทธิ 2,387 ล้านบาท ปรับตัวลดลงเล็กน้อย 7% จาก 2,575 ล้านบาทในไตรมาสที่แล้ว เนื่องจากในไตรมาสที่แล้วธนาคารมีการรับรู้รายการพิเศษ แต่เพิ่มขึ้น 28% เมื่อเทียบกับ 1,870 ล้านบาทในไตรมาสเดียวกันปีที่แล้ว 
ทั้งนี้ ในไตรมาส 3 ธนาคารมีรายได้จากการดำเนินงานเพิ่มขึ้น  9% เมื่อเทียบกับไตรมาสที่ 3/2556 ทั้งจากรายได้ดอกเบี้ยรับสุทธิซึ่งเกิดจากสินเชื่อที่ขยายตัวดีขึ้นหรือเติบโตขึ้น 3% ในไตรมาสนี้ ประกอบกับการบริหารต้นทุนทางการเงินอย่างมีประสิทธิภาพ และรายได้ที่มิใช่ดอกเบี้ยซึ่งเติบโต 14% เมื่อเทียบกับไตรมาสที่ 3/2556 โดยส่วนใหญ่มาจากการขยายตัวของการขายแบงก์แอสชัวรันส์และการขายกองทุนรวม ขณะที่ค่าใช้จ่ายเพิ่มขึ้นน้อยกว่ารายได้เนื่องจากการเพิ่มประสิทธิภาพการดำเนินงานอย่างต่อเนื่องทำให้อัตราส่วนค่าใช้จ่ายต่อรายได้ (cost to income ratio) ในไตรมาสนี้ลดลงเป็น 50% 
สำหรับ กำไรงวด 9 เดือนของปี 2557 มีจำนวน 6,564 ล้านบาท เพิ่มขึ้น 67% เมื่อเทียบกับ 3,938 ล้านบาทในงวดเดียวกันของปีที่แล้ว โดยเงินฝากของธนาคาร 9 เดือนของปีนี้ ธนาคารสามารถขยายเงินฝากได้ประมาณ 39,000 ล้านบาทหรือ 7% ขณะที่สินเชื่อรวมในช่วง 9 เดือน เพิ่มขึ้นรวม 5% 
ส่วนสัดส่วนสินเชื่อด้อยคุณภาพต่อสินเชื่อรวม (NPL ratio) ลดลงมาอยู่ที่ 3.43% จาก 3.87% ณ สิ้นปีที่แล้ว ขณะที่สัดส่วนสำรองต่อสินเชื่อด้อยคุณภาพ (Coverage Ratio) ยังคงแข็งแกร่งที่ 139% โดยมีระดับความเพียงพอของเงินกองทุน (CAR) ภายใต้เกณฑ์ Basel III เพิ่มขึ้นมาอยู่ที่ 18.3% และกองทุนชั้นที่ 1 (Tier 1) เพิ่มขึ้นมาอยู่ที่ 10.9% ซึ่งสูงกว่าเกณฑ์ขั้นต่ำของธนาคารแห่งประเทศไทยซึ่งกำหนดไว้ที่ 8.5% และ 6.0% ตามลำดับ
 “ธนาคารมีผลการดำเนินงานในไตรมาส 3 ที่ดีขึ้นจากการเพิ่มขึ้นทั้งรายได้ดอกเบี้ยและค่าธรรมเนียม รวมทั้งประสิทธิภาพการดำเนินงานที่ดีขึ้น ขณะที่ยังขยายฐานลูกค้าเงินฝากธุรกรรมทางการเงินได้อย่างต่อเนื่องทั้งกลุ่มลูกค้าธุรกิจและลูกค้ารายย่อย ซึ่งการดำรงความแข็งแกร่งทางการเงินทำให้มูดี้ส์ ได้เพิ่มอันดับความน่าเชื่อถือของทีเอ็มบี เป็น Baa 2 จาก Baa3 ในเดือนกันยายนที่ผ่านมา” นายบุญทักษ์ กล่าว